རྒྱུད་ལས།རྒྱུ་རྐྱེན་ཁྲག་འཁྲུགས་བྱེད་པའི་ཟས་སྤྱོད་བསྟེན།ཉིན་པར་གཉིད་ལོག་སྐྱིད་པར་འདུག་པ་དང།དྲག་ཤུལ་རྐྱེན་གྱིས་རླུང་ཁྲག་འཁྲུགས་པ་ཡིས།རྐང་པའི་མཐེ་མོ་ལག་པའི་གྲུ་མོར་གནས།དང་པོ་ཁོལ་བུ་རྙིང་ནས་མཆེད་པར་འགྱུར།ཞེས་དང།གཙང་སྟོད་ཟིན་ཏིག་ཡང་ཐིག་ལས།རྒྱུ་རྐྱེན་སྤྱི་དང་བྱེ་བྲག་གཉིས།སྤྱི་ལ་མ་རིག་དུག་གསུམ་དང།ཉེས་པ་གསུམ་དང་ཁྲག་འཁྲུགས་པ་ཡིན།བྱེ་བྲག་ཁྲག་ནི་འཁྲུགས་བྱེད་ཟས།ཚ་བ་དང་ནི་མི་འཕྲོད་པ།རྟེན་དང་སྦྱོར་བ་ལོག་པ་དང།ཉལ་པོ་དྲགས་དང་སྐྱིད་པར་གནས།ཉིན་ཉལ་མཚན་གཉིད་མ་ལོག་དང།ཆང་འཐུངས་དྲགས་དང་བཞོན་པ་དྲགས།བརྡབས་དང་མཆོང་དང་བཅིངས་པ་ཡིས།མིའི་ཁྲག་ནི་འཁྲུགས་གྱུར་ཅིང།རླུང་སྐྱེད་པ་ཡི་ཟས་ཟོས་པས།འཕེལ་བས་འཁྲུགས་ཏེ་ལམ་གཞན་ཞུགས།དེ་བཞིན་ཁྲག་ཀྱང་ལམ་འཁྱོག་པས།ཉིང་ལག་ཚིགས་ལ་གནོད་པར་བྱེད།ཅེས་གསུངས་པ་ལྟར་ནད་སློང་བྱེད་ཀྱི་རྒྱུ་རྐྱེན་གཙོ་བོ་ནི་རླུང་ཁྲག་འཁྲུགས་པར་བྱེད་པའི་ཟས་དང་སྤྱོད་ལམ་མེ་ཉི་སོགས་བསྟེན་དྲགས་པ་དང།རྒྱུན་དུ་ཚ་སྐྱུར་ཅན་གྱི་ཁ་ཟས་རིགས་དང།ལྷག་པར་དུ་ཆང་རག་བག་མེད་ལོངས་སུ་སྤྱོད་པ།དེ་བཞིན་ཤིང་ཏོག་རིགས་འདྲ་མིན་དང།བཏུང་བཅའ་གྲང་མོའི་རིགས་འཐུངས་ཆེས་པ།མ་ཚོས་པ་དང་ཚོས་མ་ཐག་པའི་ཟས་རིགས།རྒྱ་མཚོར་གནས་པའི་ཉ་སོགས་འབུ་སྲིན་རིགས།ཉིན་མོར་གཉིད་ལོག་པ་དང་མཚན་གཉིད་མི་ཁུག་པ།ཤ་ཚིལ་སྣུམ་བག་ཅན་སོགས་བསྟེན་ནས་དལ་བར་སྡོད་ཆེས་པ།རྟ་སོགས་ལ་བཞོན་ནས་རྐང་པ་ཐུར་དུ་ཡུན་རིང་འཕྱངས་པ།ལྷམ་དོག་པ།དྲག་ཤུལ་སོགས་ཀྱི་རྐྱེན་གྱིས་དྭངས་མ་རང་གནས་སུ་མ་སྨིན་པས་ཆུ་སེར་འཕེལ་བ་དང།ངན་ཁྲག་འཁྲུགས་པའི་རྐྱེན་གྱིས་ཐོག་མར་རྐང་པའི་མཐེ་བོང་དང་རྐང་པའི་མཐིལ་གྱི་རུས་ཚིགས་རྣམས་སུ་ན་ཟུག་བཟོད་མེད་གཏོང་བ་དང།དེ་ནས་རིམ་བཞིན་དམར་ལ་སྐྲངས་ཤིང་སྨུག་ནག་ཆགས་ཏེ་མཐར་གྲུ་ཚིགས་གཞན་དག་ལ་གནས་བཅའ་ཞིང་དེ་ཡང་དང་པོ་ཁོལ་བུ་ཁོལ་བུར་ན་བ་འབྱུང་ཞིང་ནད་རྙིང་པར་གྱུར་ཚེ་ལུས་ལ་རྒྱ་ཆེར་མཆེད་པར་གྱུར་རོ།།གཞན་ཡང་དེ་ལ་དུས་ཀྱི་དབང་གིས་དཔྱིད་དུས་ས་དྲོད་སླེབས་མ་ཐག་པ་དང་སྟོན་དུས་ས་དྲོད་བསྡུ་བའི་སྐབས་སུ་ནད་འདི་མངོན་གསལ་ལྡང་བའི་དུས་ཡིན་པ་མ་ཟད་གནམ་གཤིས་འགྱུར་ལྡོག་བྱུང་བ་དང་རིམས་ཚད་དང་རྒྱུན་དུ་ཆུར་ཞུགས་ཀྱི་ལས་བྱེད་པ།གཞའ་བརླན་ཆེ་བའི་སྟེང་དུ་ཉལ་དྲགས་པ་དང་བསྡད་དྲགས་པ་ལུས་ཁམས་འཁྱགས་དྲགས་པ་བཅས་ཀྱི་ནད་གཞི་འདི་ལྡང་གི་ཡོད།གནས་ཀྱི་དབང་དུ་གསོ་བ་རིག་པའི་གཞུང་རྒྱུད་དོན་སྙིང་པོ་དགོས་དོན་ཀུན་འབྱུང་ལས།གནས་ནི་གསར་དུས་པགས་པ་ཁྲག་ལ་གནས།ཕལ་ཆེར་རྐང་པའི་དྲེག་དང་མཐེ་བོང་དང།ལག་པའི་གྲུ་མོ་ལག་ལ་གནས་བཅས་ཤིང།ཐ་མ་རྙིངས་ནས་རྩ་ཆུ་རུས་ཚིགས་ཁྱབ།ཞེས་གསུངས་པ་ལྟར་གནས་གཙོ་ཆེ་བ་ནི་རྐང་པའི་མཐེ་བོང་གི་གནས་སུ་ན་མང་བའོ།།